V: Paringsgedrag van tarentale
Ek sal graag wil weet wat is die paringsgedrag van 'n tarentaal? Is dit dieselfde soos by hoenders en wanneer gebeur dit?
Deur: .20 April 2018 482 keer gelees
Die volgende is ‘n baie kort opsomming van gegewens in ‘Robers Birds of southern Africa’, 2005, geredigeer deur PAR Hockey, WRJ Dean en PG Ryan, en uitgegee deur die Trustees van die John Voelcker Voëlboekfonds, Kaapstad. Kontak my gerus vir meer besonderhede.
Die groot troppe wat in die winter gesien word, word geleidelik kleiner na die eerste goeie reën. Aanvanklik mag ‘n hen deur tot 5 hane vergesel word, maar as sy ‘n maat gekies het, bly die twee gewoonlik bymekaar. Henne kom dikwels in die namiddag saam op ‘n oop stuk grond om te skrop en vere te stryk terwyl hane terselfdertyd mekaar rondjaag en pronk. Tydens die ‘voorspel’ wat etlike weke kan duur, voer die haan die hen met veral sprinkane (hulle eet sade, soos mielies, koring, verskeie grassoorte en dubbeltjies in die winter), tot so ‘n mate dat die haan tot 85% van sy liggaamsgewig verloor, terwyl die hen aansienlik gewig optel. As die hen reg is, vind paring plaas soos die geval met gewone hoenders is.
In Suid-Afrika lê die henne tussen Oktober en Maart. ‘n Gemiddeld van 6 – 18 eiers word gelê en die variasie is groot; 2 – 41 eiers is al in een nes getel, maar laasgenoemde is waarskynlik as gevolg van ‘n paar henne wat in dieselfde nes eiers gelê het. Broeityd is 24 – 27 dae (ongeveer dieselfde as vir hoenders) en die kuikens is kripties gekleurd om vyande te uitoorlê.
Geskryf op 30 Augustus 2014 deur prof. Joop Boomker E-pos: Joop.Boomker@up.ac.za